b'\n_START_ARTICLE_\nDTU F\xc3\xb8devareinstituttet\n_START_SECTION_\nFra sektorforskningsinstitution til universitetsinstitut\n_START_PARAGRAPH_\nDanmarks F\xc3\xb8devareforskning (det nuv\xc3\xa6rende DTU F\xc3\xb8devareinstituttet) var indtil den 1. januar 2007 en sektorforskningsinstitution under Ministeriet for F\xc3\xb8devarer, Landbrug og Fiskeri. P\xc3\xa5 denne dato blev de fusioneret med Danmarks Tekniske Universitet og 4 andre tidligere sektorforskningsinstitutioner som en del af den store universitetsfusion._NEWLINE_DTU F\xc3\xb8devareinstituttet har en sammensat fortid og en organisation, der gennem \xc3\xa5rene mange gange har skullet tilpasse sig skiftende ministerier, regeringer og rammebetingelser \xe2\x80\x93 og operere under mange forskellige navne. Inden instituttet blev en del af Danmarks Tekniske Universitet, som h\xc3\xb8rer under Videnskabsministeriet, har organisationen h\xc3\xb8rt under b\xc3\xa5de Indenrigsministeriet, Milj\xc3\xb8ministeriet, Sundhedsministeriet, F\xc3\xb8devareministeriet og Familieministeriet._NEWLINE_Instituttet udspringer ogs\xc3\xa5 af en r\xc3\xa6kke organisationer, der har v\xc3\xa6ret b\xc3\xa5de mindre og st\xc3\xb8rre, end instituttet er i dag \xe2\x80\x93 for eksempel Statens Vitaminlaboratorium, Statens Laboratorium for Pesticidunders\xc3\xb8gelser, Statens Levnedsmiddelinstitut, Levnedsmiddelstyrelsen, Veterin\xc3\xa6r- og F\xc3\xb8devaredirektoratet, F\xc3\xb8devaredirektoratet og Danmarks F\xc3\xb8devareforskning._NEWLINE_DTU F\xc3\xb8devareinstituttet har udviklet sig fra prim\xc3\xa6rt at v\xc3\xa6re et nationalt institut til at v\xc3\xa6re et internationalt f\xc3\xb8rende forsknings- og videncenter p\xc3\xa5 sit felt. Forskningen foreg\xc3\xa5r i stigende grad i internationale netv\xc3\xa6rk og konsortier.'